《金菊对芙蓉 送茹廷弟就婚广陵》
清代·任淑仪

膝下承欢，闺中咏絮，廿年朝夕相依。忽骊歌早唱，雁序分飞。

喜相翻与离情并。送尔去、诗赋关雎。玉镜台前，好濡彩笔，学画蛾眉。

遥念博议成时。更闲情逸兴，斑管频挥。把竹西佳丽，尽入新词。

偕归官舍应非远，双亲爱、佳妇佳儿。深闺阿姊，顿添良友，分韵传卮。

作者简介：字若韫，怀宁人，松翰观察孙女，疏斋知政女，桐城姚逊修明经室。有《婉真阁集》。